Správa 
o priebehu a výsledkoch 1. posudzovania Národnej správy 
Slovenskej republiky v zmysle Spoločného dohovoru o bezpečnosti nakladania s vyhoretým palivom a o bezpečnosti nakladania s rádioaktívnym odpadom 
konaného v dňoch 3. – 14. novembra 2003 vo Viedni

A.	Úvod

	Spoločný dohovor o bezpečnosti nakladania s vyhoretým palivom a o bezpečnosti nakladania s rádioaktívnym odpadom  (anglický názov Joint Convention on the Safety of Spent Fuel Management and on the Safety of Radioactive Waste Management), ďalej len „Spoločný dohovor“,  je popri Dohovore o jadrovej bezpečnosti ďalším medzinárodno-právne záväzným dokumentom v oblasti jadrovej a radiačnej bezpečnosti. Bol vypracovaný s cieľom vytvoriť zásady organizačných, technických a legislatívnych požiadaviek na zabezpečenie vysokej úrovne bezpečnosti nakladania s vyhoretým palivom a rádioaktívnym odpadom na celom svete. Ďalšou základnou charakteristikou je kontrolný mechanizmus plnenia Spoločného dohovoru zakladajúci sa na tzv. posudzovacích zasadnutiach, na ktorých sa posúdia národné správy zmluvných strán. V národnej správe každá zmluvná strana predkladá správu o opatreniach, ktoré prijala na realizáciu každého zo záväzkov obsiahnutých v Spoločnom dohovore.

	Národná rada Slovenskej republiky svojím uznesením č. 1152 z 1. júla 1998 vyslovila súhlas so Spoločným dohovorom a prezident Slovenskej republiky ho ratifikoval 
22. septembra 1998. Úradu jadrového dozoru Slovenskej republiky bolo uložené v spolupráci a ďalšími rezortmi zabezpečiť vykonávanie Spoločného dohovoru po nadobudnutí jeho platnosti. Spoločný dohovor nadobudol platnosť 18. júna 2001. Text Spoločného dohovoru bol publikovaný v Zbierke zákonov č. 125/2002.   

B.	Implementácia dohovoru

Pre účely Spoločného dohovoru sa pod „jadrovým zariadením“ rozumie civilné zariadenie a jeho príslušný pozemok, objekty a zariadenia, v ktorých sa rádioaktívne látky (vyhoreté jadrové palivo a rádioaktívny odpad) vyrábajú, spracúvajú, používajú, v ktorých sa s nimi manipuluje, skladujú sa alebo ukladajú v rozsahu spĺňajúcom podmienky bezpečnosti.

Slovenské elektrárne, a. s. (SE, a. s.) sú prevádzkovateľom nasledovných jadrových zariadení:
•	závod Atómové elektrárne Bohunice
•	závod Atómové elektrárne Mochovce
•	závod Vyraďovanie JEZ, zaobchádzanie s rádioaktívnym odpadom a vyhoretým palivom, ktorý prevádzkuje:
-	Jadrovú elektráreň A-1 – vo vyraďovaní (od r. 1977),
-	Medzisklad vyhoretého paliva (MSVP),
-	Technológie pre spracovanie a úpravu rádioaktívnych odpadov,
-	Republikové úložisko rádioaktívnych odpadov.

VÚJE Trnava, a. s. – inžinierska, projektová a výskumná organizácia vlastní v lokalite Jaslovské Bohunice:
-	spalovňu rádioaktívnych odpadov,
-	experimentálnu bitúmenačnú linku.

Na 1. posudzovacom zasadnutí Spoločného dohovoru, ktoré sa uskutočnilo na pôde Medzinárodnej agentúry pre atómovú energiu (MAAE) vo Viedni v dňoch 3. – 14. novembra 2003 boli podľa vopred dohodnutých pravidiel vytvorené tzv. skupiny zmluvných strán, v rámci ktorých sa detailne posudzovali a diskutovali predložené národné správy. Slovenská republika bola v skupine č. 1 spolu so Spojenými štátmi americkými, Belgickom, Lotyšskom, Gréckom, Slovinskom a Írskom.
Slovenská republika dostala k svojej národnej správe 126 písomných otázok. Na všetky otázky boli spracované a odovzdané písomné odpovede. Počas prezentácie Slovenskej republiky na posudzovacom zasadnutí, za účasti zástupcov Úradu jadrového dozoru Slovenskej republiky, Ministerstva hospodárstva Slovenskej republiky, Ministerstva zdravotníctva Slovenskej republiky, Slovenských elektrární, a. s. a VÚJE Trnava, a. s. – inžinierska, projektová a výskumná organizácia, DECOM Slovakia, s. r. o. predsedníčka Úradu Slovenskej republiky podrobne a otvorene zodpovedala i na ďalšie doplňujúce otázky. Zástupcovia krajín v skupine ocenili kvalitu Národnej správy Slovenskej republiky, jej transparentnosť  a množstvo poskytnutých informácií. Diskusie sa okrem krajín skupiny č. 1 aktívne zúčastnili Rakúsko, Česko, Maďarsko, Nemecko a Francúzsko.

Diskusia bola najviac zameraná na:
•	legislatívny a dozorný rámec,
•	bezpečnosť zariadení pre nakladanie s vyhoretým palivom a rádioaktívnym odpadom,
•	zvyšovanie bezpečnosti,
•	nakladanie s inštitucionálnymi (priemyselnými, zdravotníckymi) odpadmi,
•	periodické hodnotenie bezpečnosti,
•	havarijnú pripravenosť.

Závery a odporúčania z posudzovania Národnej správy SR

Posudzovacie zasadnutie zmluvných strán k stavu jadrovej bezpečnosti v SR na základe Národnej správy SR a následnej diskusie prijalo nasledovné závery a odporúčania  špecifické pre SR:
1.	Otázky boli zodpovedané k spokojnosti zmluvných strán.
2.	Prezentácia odpovedí sa dotkla všetkých hlavných technických aspektov, ktoré boli identifikované v rámci skupiny.
3.	SR môže preukazovať výsledky, ktoré môžu byť vzorom pre ostatné zmluvné strany a to:
a)	účasť verejnosti pri rozhodovaní (v rámci hodnotenia vplyvu na životné prostredie),
b)	hodnotenie jadrových zariadení medzinárodnými misiami,
c)	existencia technológií na spracovanie rádioaktívneho odpadu a ich ukladania,
d)	odborná úroveň a postavenie dozorných orgánov (Úrad jadrového dozoru Slovenskej republiky, Štátny fakultný zdravotný ústav Slovenskej republiky, Ministerstvo práce, sociálnych vecí a rodiny Slovenskej republiky).
4.	Zmluvné strany sa oboznámili s programami zvyšovania bezpečnosti zariadení na nakladanie s vyhoretým palivom a rádioaktívnym odpadom. Výsledky týchto programov sa majú prezentovať na ďalšom posudzovacom zasadnutí zmluvných strán Spoločného dohovoru, ktoré sa uskutoční v apríli 2005 s dôrazom na:
a)	prezentáciu národnej stratégie na komplexné zabezpečenie nakladania s rádioaktívnymi odpadmi z energetického ako aj z neenergetického sektora (zdravotníctvo, výskum, priemysel),
b)	harmonizáciu s predpismi Európskej únie.

Poznámka k bodu 4a) 
Formovanie základnej koncepcie nakladania s vyhoretým palivom a rádioaktívnym odpadom je dané uzneseniami vlády SR č. 930/1992, č. 190/1994 a č. 5/2001. Napriek tomu, že Slovenské elektrárne, a. s. už rozpracovali programy na zabezpečenie nakladania s rádioaktívnym odpadom, nakladanie s rádioaktívnym odpadom   z neenergetického sektora je potrebné doriešiť. Je potrebné taktiež zintenzívniť práce na definitívnom ukladaní vysokoaktívneho rádioaktívneho odpadu, resp. vyhoretého jadrového paliva. 

Poznámka k bodu 4b)
Harmonizácia vnútroštátnej legislatívy sa dosiahne novým zákonom o mierovom využívaní jadrovej energie (Atómový zákon) a o zmene a doplnení niektorých zákonov.

Závery posudzovacieho zasadnutia k Spoločnému dohovoru o bezpečnosti nakladania s vyhoretým palivom a o bezpečnosti nakladania s rádioaktívnym odpadom potvrdili súlad legislatívy a ostatných aktivít v oblasti nakladania s vyhoretým palivom a rádioaktívnym odpadom v Slovenskej republike s článkami Spoločného dohovoru.

Poznatky všeobecného charakteru (platné pre všetky zmluvné strany Spoločného dohovoru):
1.	Posudzovacie zasadnutie prispelo k vzájomnej výmene informácií, poznatkov a skúseností pri nakladaní s vyhoretým palivom a rádioaktívnym odpadom.
2.	Udržať a rozvíjať legislatívny a dozorný rámec v danej oblasti vrátane nezávislého postavenia dozoru, finančných a ľudských zdrojov dozoru a prevádzkovateľov zariadení.
3.	Stanoviť komplexné plány v oblasti nakladania s vyhoretým palivom a rádioaktívnym odpadom  za podmienky, že budúce generácie nebudú neprimerane zaťažené.